ఈ స్టాక్స్‌ చాలా హట్‌ గురు
- స్టాక్‌మార్కెట్లో అత్యంత విలువైన షేర్లు
- జాబితాలో ఎంఆర్‌ఎఫ్‌, ఐచర్‌, బాష్‌ స్టాక్స్‌..
నవతెలంగాణ,వాణిజ్యవిభాగం:
దేశీయ స్టాక్‌ మార్కెట్లలో అత్యంత విలువ కలిగిన షేర్లలో ఎంఆర్‌ఎఫ్‌ 'రారాజు'గా కొనసాగుతోంది. ఈ షేర్‌ కొనుగోలు చేయాలంటే దాదాపుగా రూ.70వేలు చెల్లించాల్సిందే. ఇంత విలువైన షేర్లను సగటు మదుపరి కొనుగోలు చేయడమంటే కష్టామే. ఆ షేర్ల వివరాలను ఒక్కసారి చూద్దాం.. బాంబే స్టాక్‌ ఎక్సేంజీ (బీఎస్‌ఈ)లో ప్రముఖ టైర్ల తయారీ కంపెనీ ఎంఆర్‌ఎఫ్‌ అత్యంత విలువ కలిగింది. గత మార్చిలో రూ.60,000 స్థాయిలో నమోదైన ఈ కంపెనీ స్టాక్‌ రూ.70,000 దిశగా కొనసాగుతోంది. 2017 జూన్‌ 22న ఎంఆర్‌ఎఫ్‌ స్టాక్‌ విలువ రూ.69,820.40 వద్ద నమోదయ్యింది. దేశ వ్యాప్తంగా ముడి సరుకుల ధరల పెరుగుదలతో టైర్ల ఖరీదు పెరుగుతోంది. దీంతో ఈ సూచీకి మద్దతు అదే స్థాయిలో మద్దతు లభిస్తోంది. గత ఏడాదిలో ఈ సూచీ ఏకంగా 120.38 శాతం మేర ఎగిసింది. ఈ కంపెనీ మార్కెట్‌ విలువ రూ.29,586,76 కోట్లకు చేరింది.
రసోయి లిమిటెడ్‌..
రసోయి గ్రూపునకు చెందిన రసోయి లిమిటెడ్‌ రఘు మోడీ అధ్వర్యంలో నడుస్తోంది. ఈ సంస్థ సూచీ బీఎస్‌ఈలోనే రెండో అత్యంత విలువైన స్టాక్‌గా ఉంది. ఈ కంపెనీ షేర్‌ 39,221 వద్ద ట్రేడింగ్‌ అవుతోంది. గతేడాది సెప్టెంబర్‌లో ఈ కంపెనీ వనస్పతి, వంట నూనెల వ్యాపారం నుంచి వైదొలిగింది. గ్లోబల్‌ మార్కెట్లో వంటనూనెల ముడి సరుకుల ధరల్లో చోటు చేసుకుంటున్న తీవ్ర వ్యత్యాసాల నేపథ్యంలో రసోయి ఈ నిర్ణయం తీసుకుంది. కాగా ఈ కంపెనీ బేబీ కేర్‌ ఉత్పత్తుల తయారీ కేంద్రాన్ని పశ్చిమ బెంగాల్‌ బంగానగర్‌ల ఏర్పాటు చేసింది. ఈ కంపెనీ ప్రస్తుతం రూ.378.88 కోట్ల మార్కెట్‌ విలువ కలిగి ఉంది. గతే ఏడాది కాలంలో ఈ కంపెనీ షేర్‌ 94.88 శాతం మేర పెరిగింది. జూన్‌ 23న ఈ సూచీ 5 శాతం పెరిగి రూ.39వేల పైబడి నమోదు అయింది.
ఐచర్‌ మోటార్స్‌..
దిగ్గజ ఆటోమొబైల్‌ కంపెనీ ఐచర్‌ మోటార్స్‌ తాజాగా మోటార్‌ సైకిల్‌ అమ్మకాల్లోకి ప్రవేశిస్తున్నట్టు ప్రకటించింది. ఒక్క మే 2017లోనే ఈ కంపెనీ 60,696 వాణిజ్య వాహనాలను విక్రయించింది. కాగా మే 11న ఈ కంపెనీ షేర్‌ 29,983 వద్ద నమోదయ్యింది. గత త్రైమాసికంలో ఈ కంపెనీ నికర లాభాలు 33.9 శాతం పెరిగి రూ.459.44 కోట్లుగా, అమ్మకాలు 22.9 శాతం వృద్ధితో రూ.1876.54 కోట్లకు చేరాయి. గత ఏడాది కాలంలో ఈ కంపెనీ స్టాక్‌ 46.20 శాతం పెరిగింది. కాగా కంపెనీ మార్కెట్‌ విలువ రూ.74,358.58 కోట్లుగా ఉంది.
బాష్‌ లిమిటెడ్‌..
ప్రముఖ ఇంజనీరింగ్‌, ఎలక్ట్రానిక్స్‌ ఉత్పత్తుల కంపెనీ బాష్‌ లిమిటెడ్‌ బీఎస్‌ఈలో గతేడాది కాలంలో 11 శాతం పెరిగింది. ఆటో స్టాక్స్‌లో ఏకంగా 23 శాతం వృద్ధి నమోదు చేసింది. క్రితం మార్చితో ముగిసిన త్రైమాసికంలో కంపెనీ నికర లాభాల్లో తగ్గుదల చోటు చేసుకుంది. బెంగళూరు కేంద్రంగా పని చేస్తోన్న బాష్‌ ప్రధానంగా మొబిలిటీ సొల్యూషన్స్‌, కన్సూమర్‌ గూడ్స్‌, ఇంధన ఉత్పత్తుల తయారీలో ఉంది. బాష్‌ గ్రూపు తొమ్మిది కంపెనీలను నిర్వహిస్తోంది. 14 తయారీ కేంద్రాలు, ఏడు అభివృద్ధి, అప్లికేషన్‌ సెంటర్లలో విస్తరించి ఉంది. జూన్‌ 23న బీఎస్‌ఈలో ఈ కంపెనీ షేర్‌ 24,301 వద్ద ట్రేడింగ్‌ అయ్యింది.
శ్రీ సిమెంట్‌..
ప్రముఖ సిమెంట్‌ కంపెనీ శ్రీ సిమెంట్‌ గత ఏడాది కాలంలో ఈ స్టాక్‌ 22.54 శాతం ఎగిసింది. కంపెనీ మార్కెట్‌ విలువ రూ.59,568.17 కోట్లుగా ఉంది. ద్వితీయార్థంలో ఈ కంపెనీ షేర్‌కు డిమాండ్‌ లభిస్తుందని విశ్లేషకులు భావిస్తున్నారు. గృహ నిర్మాణాలకు కేంద్రం ప్రాధాన్యతనిస్తోన్న నేపథ్యంలో సిమెంట్‌ పరిశ్రమకు డిమాండ్‌ పెరగనుందని అంచనా వేస్తున్నారు.
పేజ్‌, పోల్సన్‌, 3ఎం, హనీవెల్‌..
బెంగళూరు కేంద్రంగా పని చేస్తోన్న పేజ్‌ ఇండిస్టీస్‌ గతేడాది కాలంలో కంపెనీ షేర్‌ 22.46 శాతం పెరిగింది. జాకీ బ్రాండ్‌తో లోదుస్తులను విక్రయించే ఈ కంపెనీ నూతన జీఎస్‌ టీ విధానంతో మరింత లాభపడనుందని అంచనా. జీఎస్‌టీ వల్ల రూ.1,000 లోపు వస్త్రాలపై 5 శాతం పన్ను విధించిన విషయం తెలిసిందే. దీంతో ఈ కంపెనీ ఉత్పత్తుల ధరలు తగ్గడం ద్వారా వృద్ధికి దోహదం చేయనున్నాయని భావిస్తున్నారు. అయిదేండ్ల క్రితం పోల్సన్‌ లిమిటెడ్‌ మూడు అంకెల విలువ చేసేది. తోలు రసాయన పరిశ్రమలు కలిగిన ప్రస్తుతం ఈ కంపెనీ స్టాక్‌ రూ.16,433కు చేరింది. గత ఏడాది కాలంలో ఈకంపెనీ షేర్‌ 95.28 శాతం పెరిగింది. గ్లోబల్‌ టెక్నాలాజీ కంపెనీ 3ఎం ఇండియా రెండంకెల వృద్ధిని నమోదు చేసుకుంటుంది. గత ఏడాది కాలంలో ఈ కంపెనీ షేర్‌ 12.38 శాతం పెరిగింది.హనీవెల్‌ ఆటోమేషన్‌ 350 మిలియన్‌ డాలర్ల విలువ చేస్తోంది. సాఫ్ట్‌వేర్‌ సొల్యూషన్స్‌ అందించే ఈ కంపెనీ గత ఏడాది కాలంలో 24.74 శాతం పెరిగింది. ప్రస్తుతం ఈ కంపెనీ మార్కెట్‌ విలువ రూ.10,189 కోట్లుగా ఉంది.
మీ స్నేహితులకు రికమెండ్ చెయ్యండి